Boek: Maak 'n kopskuif in jou finansiële posisie | Maroela Media
Wat is die geheim van "selfgemaakte" miljoenêrs, dié uitgelese groep wat welvaart skep, hetsy as entrepreneurs, professionele sakelui of as salaristrekkers, selfs te midde van uitdagings en ná terugslae?
Riaan Botha, 'n onafhanklike finansiële adviseur, het oor jare heen ontdek dat sekere strategieë suksesvolle welvaartskepping aan die hand werk. Welvaartskeppers bevat 68 welvaartstrategieë asook suksesstories van 'n diverse groep gewone Suid-Afrikaners wat soms van voor af moes begin en wat steeds 'n uitdagende omgewing suksesvol kon navigeer.
Dié boek bied praktiese advies asook toerusting om oor elke strategie na te dink, jou eie finansiële posisie te verbeter en selfs, uiteindelik, inkomste vir ander te skep. Dit sal jou help om 'n kopskuif te maak en moontlikhede in 'n bitter moeilike ekonomiese klimaat te identifiseer. Die stories sal jou inspireer en ook help om die strategieë in jou daaglikse handel en wandel toe te pas.
Botha het laat in sy loopbaan die suksesvolle Pretoriase familie-onderneming Bovest gestig. Hy het 'n doktorsgraad in politieke wetenskap aan die Universiteit van die Vrystaat verwerf en was ook by die grondwetlike onderhandelingsproses van die vroeë 1990's betrokke. Sy twee seuns, PJ en Geo, ook by Bovest werksaam, deel ook hul insigte in die boek.